Kim Jong-un tervehti ihmisiä parvekkeelta isoisänsä ja edeltäjänsä Kim Il-sungin syntymän 105-vuotispäivän kunniaksi järjestetyn paraatin aikana 15. huhtikuuta.

Kim Jong-un tervehti ihmisiä parvekkeelta isoisänsä ja edeltäjänsä Kim Il-sungin syntymän 105-vuotispäivän kunniaksi järjestetyn paraatin aikana 15. huhtikuuta. How Hwee Young / EPA

Pohjois-Korea väittää paljastaneensa Yhdysvaltain keskustiedustelupalvelun CIA:n ja Etelä-Korean hankkeen Pohjois-Korean johtajan Kim Jong-unin murhaamiseksi.

Pohjois-Korean valtiollisen turvallisuuden ministeriö sanoo, että CIA ja Etelä-Korean tiedustelupalvelu ovat suunnitelleet käyttävänsä murhaan biokemiallista ainetta julkisen seremonian aikana Pjongjangissa. Tiedossa ei ole, mistä aineesta olisi kyse.

Ministeriön mukaan kyseiset aineet eivät vaadi kohteen lähelle pääsyä ja kuolema seuraa kuukausien päästä

Valtiollisessa mediassa julkaistussa lausunnossa ministeriö väittää, että tiedustelupalvelut olisivat lahjoneet pohjoiskorealaisen henkilön tekemään salamurhan.

"Sodanjulistus ja terrorismia"

Lausunnon mukaan salamurhahanke vastaa sodanjulistusta. Se on terrorismia Pohjois-Koreaa ja ihmiskuntaa vastaan, ministeriö julistaa.

Maa ei kerro, miten väitetty salamurhahanke paljastui ja mitä tapahtuu yhdysvaltalaisten lahjomaksi väitetylle pohjoiskorealaiselle.

Yhdysvaltain ja Pohjois-Korean välit ovat kiristyneet viime aikoina. Yhdysvaltain presidentti Donald Trump on sanonut, että Pohjois-Korea muodostaa globaalin ongelman, johon on vihdoin löydettävä ratkaisu.

Lähde: AFP